जेम्स एंडरसन को पीछे छोड़ा, टॉप-10 में तीन भारतीय
ICC Test Rankings - Indian Off Spinner R Ashwin Reached On Top. भारतीय ऑफ स्पिनर आर अश्विन को दिल्ली टेस्ट में 6 विकेट लेने का फायदा मिला है। वह टेस्ट में गेंदबाजों की रैंकिंग में टॉप पर पहुंच गए हैं।
भारतीय ऑफ स्पिनर आर अश्विन को दिल्ली टेस्ट में 6 विकेट लेने का फायदा मिला है। वे टेस्ट में गेंदबाजों की रैंकिंग के टॉप पर पहुंच गए हैं। भारतीय स्पिनर अश्विन ने इंग्लैंड के तेज गेंदबाज जेम्स एंडरसन को पीछे छोड़ा है। इंग्लिश गेंदबाज को न्यूजीलैंड के खिलाफ दूसरे टेस्ट में विकेट न ले पाने का खामियाजा भुगतना पड़ा है। ICC ने बुधवार को टेस्ट रैंकिंग जारी की।
8वें पर पहुंचे जडेजा
अश्विन ने इंग्लैंड के गेंदबाज जेम्स एंडरसन को पीछे छोड़कर पहला स्थान हासिल किया है। अश्विन के अब 864 अंक हो गए हैं। जबकि एंडरसन 859 अंकों के साथ दूसरे स्थान पर हैं।वहीं, ऑस्ट्रेलिया के कप्तान पैट कमिंस 858 अंकों के साथ तीसरे स्थान पर हैं। अश्विन के अलावा जडेजा और जसप्रीत बुमराह को एक-एक पायदान का फायदा हुआ है। बुमराह पांचवें से चौथे स्थान पर पहुंच गए, जबकि रवींद्र जडेजा भी नौवें से आठवें स्थान पर पहुंच गए हैं।
2015 में बने थे पहली बार नंबर-1
अश्विन पहली बार 2015 में टेस्ट में नंबर एक गेंदबाज बने थे। इसके बाद से वह लगातार पहले स्थान पर आते रहे हैं। 36 साल के अश्विन ने दिल्ली टेस्ट में 6 विकेट लिए। उन्होंने मार्नस लाबुशेन और स्टीव स्मिथ के अहम विकेट लेकर भारत की जीत में योगदान दिया था। इसके बाद उन्होंने एलेक्स कैरी को भी आउट किया।
दूसरी पारी में भी ऑस्ट्रेलिया के शुरुआती पांच में से तीन विकेट अश्विन ने लिए थे, जबकि जडेजा ने बाकी विकेट लेकर ऑस्ट्रेलिया को छोटे स्कोर पर समेट दिया था।
दो सप्ताह तक नंबर-1 बने रहने का मौका 
अश्विन के पास अगले दो हफ्ते तक नंबर वन पर बरकरार रहने का मौका है। बॉर्डर-गावस्कर ट्रॉफी के दो मैच बाकी हैं। तीसरा मैच इंदौर में खेला जा रहा है, जबकि चौथा मैच अहमदाबाद में होगा। ऐसे में अश्विन दोनों टेस्ट में विकेट लेते हैं तो वे अगले दो हफ्ते टॉप पर बने रहेंगे। क्योंकि, नंबर-2 पर काबिज पैट कमिंस भारत के खिलाफ इंदौर में टेस्ट नहीं खेल रहे हैं। वहीं, जेम्स एंडरसन की टीम इंग्लैंड अगले 2 सप्ताह तक कोई भी टेस्ट नहीं खेलेगी।
पिछले तीन हफ्ते में तीन अलग-अलग गेंदबाज पहले स्थान पर रहे हैं। अश्विन से पहले इंग्लैंड के गेंदबाज जेम्स एंडरसन पहले स्थान पर थे। वहीं, एंडरसन से पहले ऑस्ट्रेलियाई कप्तान पैट कमिंस लंबे समय तक पहले स्थान पर थे।